  Виталий Пронин «Ижсталь» клублэн пресс-службаез ивортэмъя, дворецез выльдонлы 500 миллион манет кулэ.Туэ «Ижсталь» йӧ дворецын лэсьтӥськон ужъёс мытэмын луозы. Со сярысь ивортӥз Удмурт Республикалэн Тӧроез Александр Бречалов «Ижсталь» клублэн 2017-тӥ-2018-тӥ арын тол сезонлы йылпумъян лэсьтоназ. Кызьы тодмо, кылем сезон шорын клубын уждун тыронэн шуг-секытъёс кылдӥзы, кивалтӥсьёс вошъяськизы, командаын шудӥсьёс но тросэз палэнэ кошкизы. Таӵе мугъёслы луыса ик «Ижсталь» команда та сезонэ плей-оффе ӧз шедьы, азьвыл аръёсы таӵеез ӧй вал. Январь толэзе клубен кивалтыны мылкыд карисьёс понна нимысьтыз конкурс ялэмын вал. 30 мурт куриськон сётӥз. Выль кивалтӥсь луиз Константин Билан. Хоккеен шудонъя клублэн бюджетэз 120 миллион манет вал, сое быдэсак висъяллязы Удмурт Республикалэн бюджетысьтыз. Кызьы ивортӥз Александр Бречалов, шаерысьтымы профессиональной клубъёсты возён дуно усе ке но, Удмуртиын хоккей одно ик луыны кулэ, командалы вылӥе ӝутскыны юрттэмын луоз. «Ижсталь» клублэн пресс-службаез ивортэмъя, дворецез выльдонлы 500 миллион манет кулэ. Сое люкалозы калык но ужбергатӥсьёс юрттэмъя. Лэсьтӥськон ужъёс мынон вакытэ «Ижсталь» команда шудонъёссэ ортчытъялоз Глазовын. Валентина Кутузова  